**Perehüvitiste muutmise seaduse eelnõu**

**seletuskiri**

**1. Seaduse eesmärk ja sissejuhatus**

Eelnõu näeb ette tõsta lastega perede paremaks toimetulekuks lapsetoetus pere esimese ja iga järgmise lapse kohta 150 eurole kuus. Täna on lapsetoetuse suurus pere esimese ja teise lapse kohta 80 eurot. Kolmanda ja iga järgmise lapse kohta on lapsetoetuse suurus 100 eurot. Eelnõu kohaselt tõstetakse iga lapse toetus 150 eurole kuus.

Inflatsioon on olnud oluliselt suurem valitsuse prognoositust ja just toiduainete hinnatõus on raskendanud paljude perede majanduslikku toimetulekut. Selline hinnatõus mõjutab eriti just väiksema sissetulekuga peresid. Riik peab toetama lastega peresid ja toetama nende toimetulekut, et lastega pered ei langeks vaesusriski. Lapsetoetuse eesmärgiks on toetada lastega peresid ja laste kasvatamist.

**2. Eelnõu sisu ja võrdlev analüüs**

Lapsetoetuse tõstmine 150 euro peale iga lapse kohta suurendab ühiskonnas võrdsust ning aitab kaasa kõigi lastega perede toimetulekule.

Hüppeline inflatsioon ja toiduainete kallinemine on muutnud ja muudab ka edaspidi lastega perede majandusliku toimetuleku varasemast keerulisemaks. Sellega seoses tuleb lapsetoetused üle vaadata ning ajakohastada. Eelnõuga tehtavad muudatused suurendavad Eesti lastega perede majanduslikku heaolu ja kindlustunnet muutuva elatustasemega toimetulekuks.

Sündimus on Eestis juba teist aastat järjest püstitamas miinusmärgiga rekordeid. 2022. aastal oli summaarne sündimuskordaja 1,41, mis on võrreldes eelmise aastaga üle 12% languses. Iibe positiivseks pööramiseks, oleks aga vaja, et sündimuskordaja tõuseks üle kahe. Seega peab sündimuse tõstmine olema üks Eesti riigi prioriteetidest. Selleks tuleb toetada perede majanduslikku toimetulekut ja suurendada perede kindlustunnet, et suurendada perede soovi saada rohkem lapsi.

**3. Eelnõu terminoloogia**

Eelnõuga ei võeta kasutusele uusi termineid.

**4. Seaduse mõjud**

Eelnõuga tehtavad muudatused võimaldavad Eesti lastega peredel tulla oma igapäevaeluga paremini toime ja tõstab perede turvatunnet laste saamisel. Riigi oluliste prioriteetide hulgas peab olema turvatunde tagamine, et noored julgeksid peret luua.

**5. Seaduse rakendamisega seotud eeldatavad kulud**

Esimese ja teise lapse toetuse saajaid on kokku 244 245 last ning kolmanda lapse toetuse saajaid 23 824. Lapsetoetuse tõstmine iga lapse eest 150 euroni läheks maksma ca 223 miljonit eurot aastas.

**6. Seaduse kooskõla Euroopa Liidu õigusega**

Käesolev eelnõu ei ole vastuolus Euroopa Liidu õigusega.

 **7. Rakendusaktid**

Eelnõu rakendamiseks ei ole vaja vastu võtta rakendusakte.

**8. Seaduse jõustumine**

Seadus jõustub 1. jaanuaril 2025.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Eesti Keskerakonna fraktsioon 21. veebruar 2024

Vadim Belobrovtsev

Eesti Keskerakonna fraktsiooni aseesimees